Danimarkalı qız (film)

**Danimarkalı qız** () — rejissor Tom Huperin 2015-ci ildə, Devid Eberşofun Lili Elbe və Gerda Vegenerin həyatı əsasında yazdığı eyni adlı roman əsasında çəkdiyi bioqrafik dram filmi. Filmdə Eddi Redmeyn tarixdə ilk dəfə cinsiyyət dəyişmə əməliyyatı keçirmiş Lili Elbe obrazını, Alisiya Vikander onun həyat yoldaşı Gerda Vegener, Mattias Şonarts Hans Aksgil və Ben Vişou Henrik obrazlarını canlandırmışlar.

72-ci Venesiya Beynəlxalq Film Festivalında əsas müsabiqə çərçivəsində təqdim edilən film daha sonra 2015 Toronto Beynəlxalq Film Festivalında Xüsusi Təqdimat bölməsində göstərilmişdir. 27 noyabr 2015-ci ildə "Focus Features" tərəfindən ABŞ-də məhdud yayıma çıxarılan film, 1 yanvar 2016-cı ildə "Universal Pictures International" tərəfindən Birləşmiş Krallıqda çıxarılmışdır.

## Məzmunu

1920-ci illərin ortalarında portret rəssamı Gerda Vegener və məşhur peyzaj rəssamı Ayner Vegener Kopenhagendə yaşayır. Bir gün Gerdanın rəsmlərindən birinin modeli olan balerina gecikdiyinə görə, Gerda əri Aynerdən modeli əvəz etməyi xahiş edir. Qadın kimi poza verməsi Aynerin sonradan Lili Elba adlandırdığı həyati identifikasiyasının ortaya çıxmasına səbəb olur. Əvvəlcə o, bunu büruzə verməyə utansa da, sonradan onun hissləri geri dönülməz şəkildə özünü büruzə verir, Aynerin bütün həyatı boyu daxilində gizlətdiyi Lili üzə çıxmağa çalışır. Həkimə müraciət nəticəsində onda psixi pozuntunun olması qərarına gəlinir və Aynerin məcburi psixi xəstəxanaya yerləşdirilməsinə qərar verilir. Bundan sonra Gerda və Ayner Kopenhageni tərk edərək Parisə gedir. Gerdanın çəkdiyi Lili portretləri əvvəlki portret işlərindən fərqli olaraq art-dilerlər tərəfindən çox müsbət qarşılanır. Parisdə Gerda Aynerin uşaqlıq dostu olmuş art-diler Hans Aksgillə görüşür. Hans və Gerda arasında yaranan münasibətlər, ikincinin Liliyə olan münasibətinin dəyişməsinə səbəb olur. Gerda Aynerə xəyanət etmək istəmir və yalnız keçmiş dostluqlarına istinadən Hansın Aynerə kömək edə biləcəyini düşünür.

Şəxsi identikliyi və Ayner kimi sonrakı mövcudiyyəti Lili üçün çox ağır görünməyə başlayır, o, kömək üçün bir çox psixoloqlara müraciət etsə də, heç bir nəticə əlddə olunmur. Daha sonra Hansın məsləhəti ilə Lili və Gerda Dr. Kurt Varnekrosla görüşür. Dr. Varnekros əvvəl də bir neçə dəfə Ayner kimi özünü qadın hesab edən şəxslərlə görüşdüyünü və problemin aradan qaldırılması üçün cinsiyyət dəyişmə əməliyyatının keçirilməsi gərəkdiyini deyir. Əməliyyat iki mərhələdə həyata keçirilməli, birinci mərhələdə Lilinin hazırkı genitaliası əməliiyyat yolu ilə götürülməli, ikinci mərhələdə isə onun bədənində vagina yaradılmalı idi. Həkim, onları xəbərdar edir ki, bu cür əməliyyatın keçirilməsi çox təhlükəli ola bilər, çünki, əvvəllər heç vaxt belə əməliyyat həyata keçirilməyib və əgər hər şey baş tutsa Lili bu cür əməliyyat keçirmiş ilk insan ola bilər. Lili bütün şərtlərlə razılaşır və əməliyyat olunmaq üçün Drezdenə gedir. Əməliyyatın birinci mərhələsi uğurla başa çatır və Lili Kopenhagenə qayıdır. Lakin, orqanizmi tam bərpa olunmadan ikinci əməliyyatı keçirmək üçün tələsməsi Lilinin ölümünə səbəb olur. Filmin sonunda Hansı və Gerda Lilinin tez-tez əsərlərində təsvir etdiyi təpə üzərində dayanaraq onu xatırlayırlar. Lilinin Gerdaya hədiyyə etdiyi ipək şarfı külək onun boğazından açaraq uçurur.

## Rollarda

  *Eddi Redmeyn Ayner Vegener rolu üçün seçilmiş ilk aktyor olmuşdur.*

* Eddi Redmeyn — Lili Elbe / Ayner Vegener
* Alisiya Vikander — Gerda Vegener
* Mattias Şonarts — Hans Aksgil
* Ben Vişou — Henrik
* Ember Hörd — Ulla
* Sebastian Kox — Dr. Varnekros
* Emerald Fennel — Elza
* Adrian Şiller — Rasmussen
* Henry Pettiqryu — Nils

## İstehsalı

### İnkişaf
Prodüsserlərə təqdim edilməzdən əvvəl Lusinda Kokson on ilə yaxın filmin ssenarisi üzərində işləmişdir. *"Creative Screenwriting"*-ə müsahibəsində o, deyir ki, *"Mən 2004-cü ildə işə başladım və bir neçə il ərzində biz artıq ssenariyə malik idik. Biz sonsuz dərəcədə xoşbəxt idik, çünki layihəni sevəndə insana elə gəlir ki, hamı onu sevəcək. Aktyorlar ssenarini çox bəyənmişdilər. Bir neçə məşhur aktrisa Gerdanı canlandırmaq istəsə də, əsas problem Lilini canlandıracaq aktyorun tapılması idi. Biz müxtəlif rejissorlarla əlaqə saxlayırdıq və hər rejissorla yeni layihə meydana çıxırdı."*

2009-cu ilin sentyabrında rejissor Tomas Alfredson *"[[Variety (jurnal)|Variety]]"* jurnalına açıqlamasında bu layihənin istehsalının onun gələcək "*Cəsus, rədd ol!*" adaptasiya filmindən qabağa salına bilər. O, əlavə edir ki, *"Biz bütün il ərzində danışıqlar aparmışıq və demək olar ki, yaxın vaxtlarda istehsala başlayacağıq."* 2009-cu ildə İsveç qəzetinin yaydığı məlumatda bildirilir ki, Alfredson artıq "Danimarkalı qız" layihəsinin gerçəkləşdirilməsi ilə maraqlanmır və o, "Cəsus, rədd ol!" filmi üzərində işə başlayıb. Alfradeson bildirir ki, danışıqlar tamamlanmamışdan əvvəl "Danimarkalı qız" layihəsi haqqında məlumat verdiyinə görə təəssüf edir. O, həmçinin əlavə edir ki, hələ də filmi ekranlaşdırmaqda maraqlıdır və yenidən layihəyə qayıda bilər.

12 yanvar 2010-cu ildə İsveç mediasına açıqlamasında İsveç rejissoru Lasse Hallström layihədə Alfredsonu əvəzləmək üçün razılaşma əldə etdiyini açıqlamışdı.

### Aktyor seçimi

Gerda Vegener rolunun əslində Şarliz Teron tərəfindən oynanılması nəzərdə tutulsa da, onun layihədən uzaqlaşmasından sonra yerinə Qvinet Peltrou təyin edilmişdir. Lakin, məkan dəyişiklikləri səbəbiylə Peltrou da layihədən uzaqlaşır. Bundan sonr rolu Uma Turmanın canlandıracağı haqqında şaiyələr yayılmış, 2010-cu ilin sentyabrında isə Mariyon Kotiyarın Gerda rolu üçün əsas namizəd olduğu bildirilmişdi.

11 iyun 2010-cu ildə *"The Hollywood Reporter"* filmin Almaniyanın NRW Film Şurasından €1.2 milyon ($1.5 milyon) maliyyələşmə ala bildiyini açıqlamışdı. Razılaşmanın şərtlərinə Almaniyada 19 günlük çəkilişlər də daxil idi. 2011-ci ilin fevralında *"Screen Daily"* filmin çəkilişlərinin həmin ilin iyulunda başlayacağı və Reyçel Veytzin Gerda rolunu canlandıracağı haqqında məlumat yaymışdı. Həmin ilin mayında həm Veytzin, həm də Hallströmun layihədən uzaqlaşdığı açıqlanmışdı.

28 aprel 2014-cü ildə filmin Tom Huperin rejissorluğu ilə çəkiləcəyi və Eddi Redmeynin baş rolu canlandıracağı açıqlandı. 19 iyun 2014-cü ildə isə Alisiya Vikanderin Gerda rolu üçün seçilməsi elan edildi. 8 yanvar 2015-ci ildə Mattias Şonarts aktyor heyətinə qoşulmuşdur.

### Çəkilişlər
Filmin çəkilişlərinin 2010-cu ilin yazında Berlində başlaması planlaşdırılırdı. Kokson "Creative Screenwriting"-ə açıqlamasında çəkilişlərin Tom Huperlə başlayacağını və onun köhnə ssenari üzrə film çəkəcəyini açıqlamışdı: *"Tom Huper üzərində dayanana kimi, biz təxminən iyirmiyə yaxın layihə dəyişdik. Lakin, çəkməyə başladığımız layihə, lap birinci yazılmış və tomun hələ 2008-ci ilin əvvəllərində oxuduğu ssenaridir. Mən Tom üçün ssenari üzərində çoxsaylı dəyişikliklər etsəm də, biz kişik dəyişikliklərlə ilkin variantı istifadə etmək qərarına gəldik.".*

Filmin çəkilişləri 2015-ci ilin fevralında başlamış və Redmeyn bu zaman çəkiliş meydanında diqqət çəkmişdir. Çəkilişlər həm də 1930-cu illər Kopenhagenini xatırladan Nihavn ərazisində aparılmışdır. 31 mart 2015-ci ildə Redmeyn döyüş səhnəsində diqqət çəkmişdir. Kopenhagen və Paris mənzilləri dekorasiyası Londondakı Elstri Studiyasında qurulmuş, əlavə olaraq Kopenhagen və Brüsseldə bəzi çəkilişlər aparılmışdır. 12 aprel 2015-ci ildə filmin çəkilişləri tamamlanmışdır. 44 gün davam edən istehsal prosesində 6 ölkədə 186 səhnə çəkilmişdir.

### Film musiqisi
Orijinal saundtrek 4 dekabr 2015-ci ildə Decca Records şirkəti tərəfindən satışa buraxılmışdır və özündə fransız kinobəstəkarı Aleksandr Despla () tərəfindən yaradılmış soundtrek siyahısını saxlayır. O, 20 mahnını özündə birləşdirir, saundtrekin ümumi müddəti 59:06 dəqiqəyə bərabərdir. 2015-ci ildə Satellite Awards, eləcə də 2016-cı ildə Qızıl Qlobus Mükafatlarının keçirildiyi mərasim zamanı, Despla öz işinə görə "Ən yaxşı film musiqisi" kateqoriyası üzrə bir neçə nominasiya əldə etmişdir.

## İstehsaldan sonra
Filmin post-prodakşn mərhələsi 2015-ci ilin sentyabrında tamamlanmışdır. Bəstəkar Aleksandr Desplatın sözlərinə görə, filmin istehsalının bu mərhələsi çox sürətlə tamamlanmışdır. Montaj işləri həyata keçirildiyi dövrdə Desplat film musiqisini yazmış və filmin Venesiya Beynəlxalq Film Festivalında təqdim edilməsinə cəmi bir həftə qalmış film musiqisi lentə alınmışdır.

"*Indiewire*" və *"After Ellen"* saytlarına açıqlamasında Tom Huper filmin romandan fərqli bitəcəyini bildirmişdi. Belə ki, romanda Gerda və Lili birlikdə qalmır, lakin, filmdə onların birlikdə qaldıqları göstərilir. Hansın süjet xəttini xüsusi vurğulayan Huper, bildirir ki, çalışıblar elə görünməsin ki, sanki Hans və Gerda arasında hansısa romantik münasibət yarana bilər və ya Hans Liliyə rəqib ola bilər.

Alisiya Vikander MTV International telekanalına verdiyi müsahibədə bildirmişdi ki, Ember Hördün rəqs etdiyi iki səhnə kəsilmişdir, bu ixtisardan əvvəl birinci montajın yekununda isə film 2 saat davam etmişdir.

## Çıxarılması
4 mart 2015-ci ildə "Focus Features" filmin 27 noyabr 2015-ci ildə məhdud yayıma çıxarılacağını açıqlamışdı. Filmin dünya premyerası 5 sentyabr 2015-ci ildə 72-ci Venesiya Beynəlxalq Film Festivalında baş tutmuşdur. 1 yanvar 2016-cı ildə film Birləşmiş Krallıqda çıxarılmışdır.

### Marketinq
Eddi Redmeynin Lili Elbe rolunda ilk fotosu 26 fevral 2015-ci ildə yayımlanmışdır. Avqustda Vikander və Redmeynin birlikdə təsvir edildiyi posterlər çıxarılmışdır. 1 sentyabr 2015-ci ildə filmin ilk treyleri, 19 noyabr 2015-ci ildə isə filmdən ilk klip təqdim edilmişdir.

## Qəbulu

### Gəlirləri
27 yanvar 2016-cı ildə $15 milyon büdcəsi olan "Danimarkalı qız" filminin Şimali Amerika gəlirləri $9.97 milyon, digər ərazilərdən gəlirləri $20.94 milyon, ümumdünya gəlirləri isə $30.92 milyona çatmışdır.

Dekabrda kinoteatrlara paylanana kimi film, 27 noyabr 2015-ci ildə ABŞ və Kanadada məhdud yayıma buraxılmış, Nyu-York və Los-Ancelesdə cəmi dörd kinoteatrda göstərilmişdir. Açılış həftəsonu $185,000 toplayan film, $46,250 orta gəlirlə teatr başına bölgüyə görə 2015-ci ildə altıncı ən gəlirli film olmuşdur. Açılış həftəsonu izləyicilərin 58%-i qadınlar olmuşdur ki, onların da 67%-i 40 yaşından böyük olmuşdur.

### Tənqidçilərin mövqeyi
"Danimarkalı qız" filmi tənqidçilərdən əsasən müsbət rəylər almışdır. "Rotten Tomatoes" aqqreqatorunda 177 rəy əsasında 71% müsbət rəy alan film 6.6/10 balla qiymətləndirilmişdir. Saytın ortaq rəyində deyilir: *"Danimarkalı qız Eddi Redmeynin istedadının başqa bir tərəfinin açılmasına xidmət edir, gözəl çəkilmiş bioqrafik drama insanı provokativ mövzular ətrafında düşünməyə məcbur edir."* "Metacritic" aqqreqatorunda 40 tənqidçinin rəyi əsasında filmə 100 baldan 66 bal verilmiş, *"əsasən müsbət rəylər"* alması qeyd edilmişdir.

"Vulture.com"-dan Kayli Buçanan yazır ki, film, *"əslində [[streyt]] insanlar haqqında olan kvir və trans filmləri"* tendensiyasını davam etdirir. *"The Sydney Morning Herald"*dan Pol Birns filmi *"itirilmiş imkan"* adlandırı və deyir ki, "*geyimlər emosiyalardan daha inandırıcı görünür."* *"[[Minority (jurnal)|Minority]]"* jurnalında film haqqında dərc edilmiş məqalədə qeyd edilir ki, *"…film, incə detallardan ibarətdir. Rejissor, çox güman ki, bununla izləyiciyə Lilinin həyəcanlarını maksimum çatdırmağa çalışıb. Məhz bu səbəbdən filmdə cərəyan edən hadisələr hansısa məqamda uzanır, hansısa məqamda isə əksinə, qısalır."*

Sisgender kişinin filmdə trans qadın obrazını canlandırması da bəzi tənqidlərə səbəb olmuşdur. Film həm də tarixi şəxsiyyətin həyatının feminizatik erotika şəklində təsvir edilməsinə, bədii kitaba əsaslanaraq Ayner və Gerdanın həyatının bəzi hissələrinin düzgün təsvir edilməməsinə görə tənqid edilmişdir.

## Tarixi qeyri-dəqiqliklər
* Film Devid Eberşofun "Danimarkalı qız" romanı əsasında çəkilmişdir. Eberşofun özü qeyd edir ki, roman, tarixi həqiqəti nəql etməyə borclu deyil. Romanda o, yalnız Lilinin daxili həyatı və hissləri ilə bağlı fikirləri özündən əlavə etməmiş, həm də Hans və Henrik kimi personajları uydurmuşdur ki, həmin personajlar da filmdə təqdim edilmişdir.
* Filmdə hadisələr 1926-cı ildə başlayır, bu zaman Eynar/Lili 44, Gerda isə 40 yaşında idi. Onların evliliyi 26 il (1904–1930) davam etmişdi; evləndikləri zaman Eynarın 22, Gerdanın isə 18 yaşı var idi. Filmdə Eynar və Gerdanın cəmi 6 il evli olmaları qeyd edilir.
* Filmdə təsvir edilmiş hadisələr baş verdiyi zaman Gerdanın 43–44 yaşı var idi. 1930-cu ildə ilk dəfə cinsiyyət dəyişmə əməliyyatı keçirdiyi zaman Lilinin 47 yaşı var idi, lakin o, növbəti il, yəni 48 yaşında vəfat etmişdi. Filmin çəkilişi zamanı Eddi Redmeyn 33, Alisiya Vikander isə 26 yaşında idi.
* Lili və Gerda Parisə 1912-ci ildə, birinin 30 digərinin isə 26 yaşı olduğu zaman köçmüşdü. Lakin, filmdə elə təqdim olunur ki, onlar sanki 20-ci illərdə Parisə köçmüşdülər. 1910–1920-ci illərdə Paris nəzərə çarpacaq qədər liberal şəhər idi və bu da cütlüyün həmin şəhərə köçməsinin səbəbi olmuşdur. Kişi paltarı geyinmiş Lilinin Parisdə iki kişi tərəfindən lezbiyan edilərək döyülməsi səhnəsi də uydurmadır.
* Lilinin dəyişilmədən sonrakı tam adı Lili Aylsi Elvenes olmuşdur. Filmdə istifadə olunmuş yeganə ad "Lili Elbe" isə həmin dövrdə Kopenhagendə jurnalist olmuş Luiza "Lulu" Lassen tərəfindən Liliyə verilmiş addır.
* Bəzi mövzular, o cümlədən Gerdanın erotik rəsmlərinin geniş məlumat verdiyi onun seksual həyatı, Gerda və Lilinin ayrılmaları həm romanda, həm də filmdə buraxılmışdır. Gerda Vegenerin lezbiyan erotikası mövzusunda olan məşhur əsərləri filmdə qeyd edilmir, həmçinin, filmdə ikinci əməliyyat və ölüm zamanı onun Lilinin yanında olması göstərilsə də, əslində həmin vaxt Gerda ikinci əri Fernando Porta ilə birlikdə İtaliyada olmuşdur. Filmdə isə belə təqdim edilir ki, Gerda Lilinin ölümündən sonra evlənməmiş və uşaqları olmamışdır. Daha sonra Danimarkaya qayıtmış Gerda, 1940-cı ildə səfil vəziyyətdə burada vəfat etmişdir. Onun həyatında Hans Aksgil adlı şəxs də olmamışdır.

* Sonuncu əməliyyatı və ölümü zamanı Lilinin sevgilisi fransız art-diler Klod Lejun olmuşdur. Lili onunla evlənmək və ondan uşaq dünyaya gətirməyi arzulayırdı. Onların bir yerdə olduqlarını təsdiq edən və 1928-ci ilə aid olan foto mövzuddur. Həmin dövrdə Lili rəsmən Gerda ilə evli idi. Filmdə Lejun ümumiyyətlə qeyd edilmir. Yuxarıda da qeyd edildiyi kimi, filmdə göstərilmiş Henrik obrazı isə tamamilə uydurma personajdır.
* Lilinin ölümü ilə bağlı mühüm bir fakt da filmdə düzgün göstərilməmişdir: Lili uşaqlıq köçürülməsi əməliyyatından (beşinci əməliyyat) sonra 1931-ci ildə 48 yaşında vəfat etmişdir, lakin, filmdə Lilinin cinsiyyət dəyişmə əməliyyatından (ikinci əməliyyat) sonra öldüyü göstərilir. Çoxlu qeyri-dəqiqliklərin olmasına baxmayaraq film "əsl tarix" və "əsl məhəbbət tarixçəsi" kimi təqdim edilir.
* Lili nə ilk transgender qadın, nə də ilk cinsiyyət dəyişmə əməliyyatı keçirən insan olmamışdır. Rudolf Rixter (1891-ci ildə doğulub, bəzi mənbələrdə Rudolf R. kimi də qeyd edilir) hələ kiçik yaşlarından özünü qız kimi hiss etmiş və 1922-ci ildə şəxsi istəyi əsasında kastrasiya edilmişdi (kişi cinsiyyət orqanı kəsilmişdi), bilateral orxidektomiya əməliyyatı (kastrasiya) keçirmiş Maqnus Hirşfeld isə bədənində qadın cizgilərinin çoxalması üçün testesteron ifrazının da məhdudlaşdırılmasına nail olmuşdu. Qadın kimi geyinən Maqnus Hirşfeld Seksual Tədqiqatlar institutunda xidmətçi kimi çalışırdı. Özünü Dörşen (qısa Dora) adlandıran Hirşfeld transvestitə çevrilmə prosesini gender tədqiqatlarını həsr edilmiş "Geschlechtskunde" adlı əsərində təsvir etmişdir. İnstitutun həkimi Feliks Abraham Dörşenin gender dəyişimini tematik tədqiqat kimi nəşr etdirmişdir: *"Onun kastrasiyası — o qədər geniş olmasa da — bəzi mühüm effektlər vermişdi. Belə ki, onun bədəni daha dolu görünməyə başlamış, saqqal tüklərinin çıxması zəifləmiş, döşlərin inkişafının ilk mərhələsi başlamış, arxa hissəsində dəri altı yağların inkişafı sürətlənmiş …. və ümumilikdə bədəni daha qadınsal görünüş almışdır."* 1931-ci ildə Dora Rixter/Dörşen R. 40 yaşında olarkən onun penisi institutun həkimi Dr. Levi-Lens tərəfindən amputasiya edilmiş, daha sonra isə Berlin cərrahı prof. Dr. Görbandt tərəfindən onun bədənində süni vagina yaradılmışdır. Dora tarixdə ilk dəfə vaginoplastika əməliyyatı keçirən trans qadın olmuşdur. Seksual Tədqiqatlar İnstitutunda çalışmış psixiatr həkim Feliks Abrahams qeyd edir ki, *"onun qadınlaşma yolunda ilk addımı 1922-ci ildə edilmiş kastrasiya olmuşdur."* Bundan sonra 1931-ci ilə kimi uzun fasilə olmuş, həmin il penis amputasiyası həyata keçirilmiş, iyunda isə ikinci əməliyyat — Dr. Ervin Görbandt (1890–1965) tərəfindən eksperimental vaginoplastika əməliyyatı tətbiq edilmişdir. Bu eksperimental əməliyyat (ilk vaginoplastika cəhdi də daxil olmaqla) böyük uğurla həyata keçirilmiş və bu uğur Lilinin də instituta gəlməsinə kifayət etmişdir. Lilinin əməliyyatı zamanı həkimlər, Dorşenin əməliyyatında olduğu zamandan daha təcrübəli idilər. Lili, 1931-ci ildə Görbandtın vaginoplastika əməliyyatının tətbiq edildiyi ikinci trans qadın olmuşdur. Onun kastrasiyası və penektomiyası Dr. Lüdviq Levi-Lenz (1889–1966) tərəfindən həyata keçirilmişdir. Lilinin əməliyyatının mərhələləri bəzən tarix qarışımlarına səbəb olur. Görbandt əməliyyat zamanı bilərəkdən xayaları toxunulmaz saxlayır ki, gələcək əməliyyatda onlardan cinsiyyət dodaqlarının yaradılması məqsədiylə istifadə edə bilsin. Lakin, naməlum səbəbdən növbəti əməliyyatı o həyata keçirmir. Bunun əvəzinə Lili Drezden Qadın Klinikasında Faşist partiyasının üzvü Dr. Kurt Varnekrosun (1882–1949) xidmətindən istifadə edir. Burada həyata keçirilmiş labiaplastika və sonuncu cərrahi təftiş 1931-ci ildə Lilinin infeksiya səbəbindən daxili orqanların fəaliyyətdən imtina etməsinə görə vəfat etmə ilə nəticələnir. Seksual Tədqiqatlar İnstitutunda faşist tələbələrin həyata keçirdiyi kitab yandırma ritualı, Qadın Klinikasında məlumatların məhv edilməsi və sonradan 1945-ci ilin fevralında Drezdenin bombalanması Lili Elbenin əməliyyat tarixini bir qədər kölgəli etmişdir.

## Qadağan edilməsi
"Mənəvi əxlaqsızlıq" səbəbiylə film Qətər, Birləşmiş Ərəb Əmirlikləri, Oman, Bəhreyn, İordaniya və Küveytdə qadağan edilmişdir.

## Mükafatları

## İstinadlar

## Xarici keçidlər
* 
* 
* 
* 
* ''The Danish Girl'' History vs. Hollywood saytında.